આ પરમ ભગવદીય વૈષ્ણવની ઘણી વિસ્તૃત માહિતી વેબસાઈટ પર પ્રારંભમાં જ આપી છે. છતાં એક બાબતની સ્પષ્ટતા કરવા માટે બે શબ્દો લખવાની આજ્ઞા માગીશ કે શ્રી વલ્લભની કૃપાનો જીવતો જાગતો નમુનો કે ચાર ધોરણ ભણેલા આ પરમ ભગવદિયને સંસ્કૃતના શ્લોકોનું વિવેચન કરવાનું ગજબનું સામર્થ્ય હતું. વ્રજભાષાના અષ્ટસખાના પદોની અંદર રહેલ નિગૂઢ ભાવોની સ્ફુરણા પણ સહજતાથી થઈ જતી અને કોઈ પણ પદના ભાવ સમજવા તેમના પાસે આવેલ વૈષ્ણવોને અર્થનું સમાધાન કરાવી શકતા હતા. તેમણે અણુભાષ્ય ગાયત્રીભાષ્ય શ્રી સુબોધીનીજી, શ્રીગુંસાઈજીના શૃંગારરસ મંડન જેવા કઠીન ગ્રંથો શ્રી હરિરાય વાકમુક્તાવલી વિગેરેમાં આપેલા ગ્રંથોને તેઓ સહજતાથી સત્સંગ કરવા આવેલ ભગવદિયોને સમજાવતા. તેમના માસિકોમાં પ્રગટ થયેલા લેખો ખરેખર શ્રી વલ્લભના અનુગ્રહને પ્રાપ્ત કરાવનારા છે તેમ કહેવામાં જરાપણ અતિશયોક્તિ નથી. વૈષ્ણવસૃષ્ટિ લાભ લઈ અનુભવ કરે તેજ અભિલાષા. દા.દા. નંદકુમારભાઈના ભગવદ્સ્મરણ.